Soveel sterf op SA paaie tydens PaasfeesMinister Blade Nzimande. Foto: @TrafficRTMC/Twitter Die afgelope Paasnaweek het meer as 500 lewens op die land se paaie geëis. Blade Nzimande, minister van vervoer, het Dinsdag bekend gemaak dat 510 mense van 29 Maart tot 9 April op die land se paaie dood is. “Dit is 14% hoër in vergelyking met die 449 mense wat in dieselfde tydperk verlede jaar dood is.” Daar was 111 sterftes in KwaZulu-Natal, 89 in Gauteng, 34 in die Wes-Kaap, 59 in die Oos-Kaap, 27 in die Vrystaat, 49 in Mpumalanga, 34 in Noordwes, 80 in Limpopo en 27 in die Noord-Kaap. Volgens Nzimande was daar ŉ totaal van 430 noodlottige ongelukke. Die meeste ongelukke het op Vrydag, Saterdag en Sondag tussen 17:00 en 20:00 plaasgevind. Nzimande het gesê 37,3% van die oorledenes was voetgangers, 25,6% bestuurders en 35,5% passasiers. “Die voorlopige verslag toon die vernaamste bydraende faktore vir padongelukke is menslike gedrag.” Volgens Nzimande is daar ŉ totaal van 150 103 voertuie tydens die Paastydperk van die pad af getrek. Die minister het gesê 6 435 motoriste is in hegtenis geneem weens oortreding van die spoedbeperking, 3 208 weens ongelisensieerde voertuie, 300 weens bestuur sonder ŉ lisensie, 2 344 vir bestuur sonder ŉ veiligheidsgordel en 1 689 vir die bestuur van ŉ voertuig met verslete bande. Nzimande het gesê ŉ motoris is op die N3 naby Hilton in hegtenis geneem teen ŉ spoed van 224 km/h. In Warden in die Vrystaat is ŉ motoris teen 208 km/h op die N3 betrap en in Benoni teen 206 km/h op die N12.